b'\n_START_ARTICLE_\nTyrskyahvenet\n_START_SECTION_\nLajit ja anatomia\n_START_PARAGRAPH_\nVarhaisimmat tyrskyahventen heimoon kuuluvat fossiilit on ajoitettu eoseeni- ja plioseenikausille. Nyky\xc3\xa4\xc3\xa4n heimoon kuuluu 24 lajia 13 suvussa. Tyrskyahvenet ovat korkearuumiisia kaloja ja suurin laji Rhacochilus toxotes voi saavuttaa 45\xc2\xa0cm:n pituuden. Heimon lajeille tyypillisi\xc3\xa4 piirteit\xc3\xa4 ovat selk\xc3\xa4ev\xc3\xa4n viereinen suomuista koostuva harjanne, haarautunut pyrst\xc3\xb6ev\xc3\xa4 ja pienehk\xc3\xb6 suu. Tyrskyahvenkoiraiden per\xc3\xa4ev\xc3\xa4 on pidentynyt.\n_START_SECTION_\nLevinneisyys ja elintavat\n_START_PARAGRAPH_\nTyrskyahvenlajeista 20 el\xc3\xa4\xc3\xa4 Pohjois-Amerikan Tyynenmeren rannikolla ja 3 Japanista Koreaan ulottuvalla alueella. Kaikki paitsi Kalifornian hitaasti virtaavissa makeissa vesiss\xc3\xa4 tavattava j\xc3\xa4rvityrskyahven (Hysterocarpus traskii) ovat mereisi\xc3\xa4 ja niit\xc3\xa4 tavataan l\xc3\xa4helt\xc3\xa4 rannikkoa koralliriutoilta, kivikkopohjilta, vesikasvillisuuden joukosta tai vuorovesilammikoista._NEWLINE_Tyrskyahventen ravinto koostuu pienist\xc3\xa4 selk\xc3\xa4rangattomista el\xc3\xa4imist\xc3\xa4. Heimon ainutlaatuinen piirre Labroidei-alalahkossa on se, ett\xc3\xa4 poikaset kehittyv\xc3\xa4t naaraan munasarjoissa ja naaras synnytt\xc3\xa4\xc3\xa4 el\xc3\xa4vi\xc3\xa4 poikasia ja esimerkiksi  pikkutyrskyahvenkoiraat (Micrometrus minimus) ovat sukukypsi\xc3\xa4 heti synnytty\xc3\xa4\xc3\xa4n. Poikaset saavat happea ja ravintoa naaraan verenkierrosta.'